དེ་ནས་ཁྱུང་དཀར་ཚངས་པའི་རྣམ་སྤྲུལ་ཁྱུང་པོ་གཡུ་ཐོག་འབར་བ་བྱོན་ནས་བརྒྱུད་འཛིན་གྱི་གཤེན་པོ་བྱོན་པའི་ཚུལ་མདོ་ཙམ་ནི་གདུལ་བྱའི་ལས་དང་བསོད་ནམས་ཀྱི་དབང་བརྩན་པས་བསྟན་པ་ལ་འཚེ་བ་ཇི་ལྟར་བྱུང་ཡང་གྲུབ་དབང་དམ་པ་གོང་མ་རྣམས་ཀྱི་ཐུགས་བསྐྱེད་སྨོན་ལམ་གྱིས།སླར་ཡང་བརྒྱུད་འཛིན་གྱི་གཤེན་པོ་བར་མ་ཆད་པར་བྱོན་པས།སྒྲུབ་རྒྱུད་ཀྱི་བསྟན་པའི་སྲོལ་མ་ཉམས་པར་ངེས།དེ་ཡང་ཁྱུང་དཀར་གཡུ་ཐོག་འབར་བ་ནི།ཆུང་ངུའི་དུས་ནས་སྐྱེས་སྟོབས་ཀྱི་དཔའ་འབར་བས་ཐེག་ཆེན་ཐུན་མོང་མ་ཡིན་པ་གསང་སྔགས་བླ་མེད་ཀྱི་སྒོ་ནས་རིམ་གཉིས་ཟབ་མོའི་ཉམས་ལེན་མཐར་ཕྱིན།ལྟ་སྒོམ་སྤྱོད་གསུམ་དང་།དམ་ཚིག་དང་ཕྲིན་ལས་འབྲས་བུ་མངོན་དུ་གྱུར་ནས་གཞི་དྲུག་དབྱིངས་སུ་གྲུབ་པའི་རིག་འཛིན་ཆེན་པོའི་གོ་འཕང་བརྙེས།ཁྱད་པར་ཁྲོ་ཕུར་ཞང་གསུམ་དང་དབལ་རམ་འབུམ་གསུམ་སོགས་མཆོག་ལྔ་ཀློང་དགུའི་ཡི་དམ་ལྷ་ཚོགས་ཀྱི་རྒྱུད་སྡེ་སྒྲུབ་སྐོར་བཀའ་གཏེར་ཚད་ལྡན་རྣམས་ཀྱི་དགོངས་དོན་ཅི་བཞིན་བསྙེན་སྒྲུབ་ལས་གསུམ་གྱི་ཕྱག་ལེན་རྐང་ཚུགས་པར་མཛད།སྲུང་མ་མ་བདུད་བཙན་གསུམ་དང་སྒྲ་ལྷའི་རྒྱལ་མོ་སྐྱེས་བུ་གནམ་ལྷ་སོགས་མ་སྒྲུབ་རང་འཁོར་གྱི་ཚུལ་དུ་མི་དང་མི་གཏམས་པ་བཞིན་ཅི་བཅོལ་ལས་ལ་ཐོགས་ཆགས་མེད་པ་ནི།ཡི་དམ་ལྷའི་རྣལ་འབྱོར་ལ་གནས་པའི་ནུས་པ་ཡིན་པར་གསུངས།རྗེས་འཇུག་བུ་སློབ་རྣམས་ལ་དབང་ལུང་ཁྲིད་གསུམ་དང་གདམས་པ་མན་ངག་དང་བཅས་པ་གནང་ནས་བརྒྱུད་འཛིན་གྱི་སྒྲུབ་གཤེན་བར་མ་ཆད་པར་འབྱུང་བའི་ཐུགས་བཀོད་དང་སྨོན་འདུན་ཟབ་མོ་གནང་།ལོ་དུས་ཀྱི་སྒྲུབ་མཆོད་ཆེ་ཆུང་གི་རིམ་པ་ཡང་།དཔྱིད་ཟླ་དང་པོའི་ནང་།བླ་མ་ཚེ་དབང་དང་ཡི་དམ་ཞི་བ་ཀུན་བཟང་གི་གཞི་བཟུང་ནས།ཁྲོ་བོ་དབང་ཆེན་འབུམ་པའི་སྒྲུབ་པ་ཆེན་མོའི་གཞུང་བསྲང་།ཁྲག་འཐུང་རོལ་བ་དང་རམ་པ་གང་རུང་གི་ཟློག་པ་སོགས་ལས་མཐའ་གར་འཆམས་དང་བཅས་པས་མཐར་ཕྱིན་པར་བྱེད།ཟླ་བ་གཉིས་པར་རང་རང་ཕྱོགས་ན།ཚོགས་འཁོར་སྒྲིབ་སྦྱོང་རིམ་གྲོ་ཅི་ཐུབ་བྱ།ཟླ་བ་གསུམ་པའི་ནང་།ཁྱད་པར་ཁྱུང་བོ་ལ་སྟེང་འོག་གཉིས་སུ་ཁྲོ་བོ་ངོ་མཚར་རྒྱས་པའི་བསྙེན་སྒྲུབ་ཟབ་མོའི་ནང་ཁྲོ་བོ་བརྒྱ་འདོན་དང་གཟེ་མ་སྟོང་འདོན་བྱེད།ཟླ་བ་བཞི་བའི་ནང་སྔོན་འགྲོ་བསགས་སྦྱང་དང་བསྙེན་སྒྲུབ་སྔོན་སོང་གི་སྒྲུབ་གཤེན་པ་རྣམས་མཁའ་འགྲོ་གསང་གཅོད་ཡིད་བཞིན་ནོར་བུའི་སྒྲུབ་སྐོར་དང་དམིགས་སྐོར་ཚང་བར་འགྲོ་ཞིང་ཟབ་མོ་གཅོད་གདམས་ལ་བརྟེན་ནས་བསྟན་པ་དང་འགྲོ་བའི་དོན་དུ་གང་ཕན་མཛད།ཟླ་བ་ལྔ་བར་བླ་མ་རྣམས་ཀྱི་དུས་མཆོད་ཆགས་མེད་པ་དང་།ཟླ་བ་བཅུ་བར་ཡི་དམ་དབལ་གསས་རྔམ་པའི་སྒྲུབ་ཆེན་སྲུང་ཟློག་བསད་གསུམ་ལས་མཐའ་གར་འཆམས་དང་བཅས་པ།ཟླ་བ་བཅུ་གཅིག་པ་དང་བཅུ་གཉིས་པར་རང་རང་གི་བསྙེན་ཁང་ཆུང་ངུ་རེ་ནས་བསྙེན་སྒྲུབ་ཉམས་ལེན་བྱེད་པའི་སྲོལ་བཙུགས་པ་ནི་ད་ལྟའི་བར་དུ་མ་ཉམས་པར་གནས་པར་གནས་པ་འདི་ལྟར་རོ།།